Saara Aittakumpu

Saara Pauliina Aittakumpu (s. 1978) on suomalainen kuoronjohtaja. Aittakumpu on toiminut Polyteknikkojen Kuoron (PK) taiteellisena johtajana maaliskuusta 2013 alkaen ja kamarikuoro Kampin Laulun taiteellisena johtajana vuodesta 2019. Aiemmin hän on johtanut perustamaansa naiskamarikuoro Kaari-ensemblea vuosina 2008–2022, mieskamarikuoro Valkiaa vuosina 2016-2022 sekä muun muassa Savolaisen osakunnan laulajia ja Lahden Bach-kuoroa. Aittakumpu toimii syksystä 2023 alkaen kuoronjohdon lehtorina Taideyliopiston Sibelius-Akatemian Kuopion yksikössä ja on toiminut kuoronjohdon opettajana ja kouluttajana useissa oppilaitoksissa sekä kesäkursseilla. Aittakumpu on ollut kuoromestarina useissa ooppera- ja oratorioproduktioissa. Hän myös tilaa ja kantaesittää kuoroineen ahkerasti nykymusiikkia.

Aittakumpu on suorittanut musiikkipedagogin AMK-tutkinnon pääinstrumenttinaan klarinetti. Sen jälkeen hän suoritti kuoronjohdon A-tutkinnon Sibelius-Akatemiassa erinomaisin arvosanoin vuonna 2007 valmistuen samalla musiikin maisteriksi. Hänen kuoronjohdonopettajiaan ovat olleet Kari Turunen, Jani Sivén ja Matti Hyökki.

Itävallan Linzissä 2015 järjestetyssä 5th Int. Anton Bruckner -kuorokilpailussa hänet palkittiin Conductor Prize -erikoispalkinnolla. Suomen Kuoronjohtajayhdistys valitsi Aittakummun Vuoden kuoronjohtajaksi 2018. Aittakumpu palkittiin parhaana kuoronjohtajana Int. Baltic Sea -kuorokilpailussa Latvian Jūrmalassa 2019.

Lähteet 

Suomalaiset kuoronjohtajat
Vuonna 1978 syntyneet
Elävät henkilöt